ชงตลาดหลักทรัพย์ปรับปรุงพี/อี หลังโชว์งบการเงินหวั่นตกขบวน
“ภควัต” ชงตลาดหลัก ทรัพย์ปรับปรุง พี/อี บจ.ให้เร็ว หลังประกาศงบการเงิน เพื่อทันสถานการณ์
31 พ.ค. 2556

“ภควัต” ชงตลาดหลัก ทรัพย์ปรับปรุง พี/อี บจ.ให้เร็ว หลังประกาศงบการเงิน เพื่อทันสถานการณ์
นายภควัต โกวิทวัฒนพงศ์ ประธานเจ้าหน้าที่บริหาร บริษัท ทรีนีตี้ วัฒนา (TNITY) เปิดเผยว่า ได้มีการหารือกับตลาดหลักทรัพย์เพื่อให้ช่วยหาแนวทางแก้ไข ปรับข้อมูลในส่วนของอัตราราคาเทียบกับกำไรสุทธิต่อหุ้น (พี/อี) ของบริษัทจดทะเบียน (บจ.) ให้มีความทันสมัยและทันกับเหตุการณ์ ภายหลังที่ บจ.ได้มีการเผยแพร่งบการเงิน เพื่อให้นักลงทุนจะได้มีข้อมูลทันสมัยเพื่อใช้ประกอบการลงทุน จะได้ไม่พลาดโอกาสการลงทุน
ทั้งนี้ เนื่องจากปัจจุบันนี้เมื่อ บจ. ประกาศงบการเงินแล้ว ค่า พี/อี ยังไม่สะท้อนกับผลประกอบการที่รายงาน นักลงทุนอาจเสียโอกาสในการลงทุน โดยข้อมูลที่ทางตลาดหลักทรัพย์ขายให้กับพวกสำนักข่าวและสื่อไปยังผู้ลงทุนอาจล่าช้าประมาณ 1 สัปดาห์ ดังนั้นคงจะมีการหารือกับตลาดหลักทรัพย์ในอันที่จะหาขั้นตอนให้การทำงานเหล่านี้เป็นไปอย่างรวดเร็วขึ้น 
“ในช่วงงบการเงินประกาศทุกบริษัทก็รายงานมาพร้อมๆ กัน ดังนั้นขั้นตอนในการป้อนข้อมูลอาจต้องใช้เวลา แต่หากสามารถทำได้เร็วขึ้นกว่าเดิม ก็น่าจะเป็นประโยชน์กับผู้ลงทุน อย่างเช่น กรณีหุ้นบริษัท ช.การช่าง (CK) ถือเป็นหุ้นเทิร์นอะราวด์ พี/อี ก่อนหน้านี้อยู่ในระดับ 1,000 เท่า แต่พองบการเงินออกมา พี/อี ก็ลดลง ข้อมูลเหล่านี้ควรจะให้ถึงมือผู้ลงทุนโดยเร็ว เพื่อจะได้มีข้อมูลแม่นยำประกอบการตัดสินใจในการลงทุน” นายภควัต กล่าว
สำหรับค่า พี/อี ของตลาดหุ้นไทยในปัจจุบันนี้ เมื่อเทียบกับตลาดหุ้นเพื่อนบ้าน ถือว่าไม่ได้แพงและอาจต่ำกว่าภูมิภาคนี้ ภายหลังการประกาศงบการเงิน เพราะกำไรของ บจ.ของไทยยังออกมาในอัตราที่ดี
ด้านนายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย กล่าวว่า ปัจจุบันตลาดหลักทรัพย์มีการปรับปรุงข้อมูลตัวเลขการเงินสำคัญของ บจ. หลังงบออกในระยะเวลาที่เร็วอยู่แล้ว เช่น งบการเงินล่าสุดวันสุดท้ายที่รายงาน อีก 2 วันทำการก็ปรับปรุงข้อมูลการเงินทันทีอยู่แล้ว